Komisijas dienestu darba dokuments - Pielikums Komisijas paziņojums Eiropas Parlamentam, Padomei, Ekonomikas un Sociālo Lietu Komitejai un Reģionu Komitejai par Sestās Kopienas vides rīcības programmas visdusposma pārskatu - Ietekmes novērtējuma kopsavilkums {COM(2007) 225 galīgā redakcija} {SEC(2007) 546} /* SEC/2007/0547 */





[pic] | EIROPAS KOPIENU KOMISIJA | Briselē, 30.4.2007 SEC(2007) 547 KOMISIJAS DIENESTU DARBA DOKUMENTS Pielikums KOMISIJAS PAZIŅOJUMS EIROPAS PARLAMENTAM, PADOMEI, EKONOMIKAS UN SOCIĀLO LIETU KOMITEJAI UN REĢIONU KOMITEJAI par Sestās Kopienas vides rīcības programmas visdusposma pārskatu IETEKMES NOVĒRTĒJUMA KOPSAVILKUMS {COM(2007) 225 galīgā redakcija}{SEC(2007) 546} Kopsavilkums Šis ietekmes novērtējums pievienots Komisijas paziņojumam par Sestās Kopienas vides rīcības programmas (6. VRP) „termiņa vidusposma” pārskatu. Sestā vides rīcības programma (kuras darbības laiks ir 10 gadi) jau kopš 2002. gada ir ES vides politikas pamatdokuments. Kopš tās pieņemšanas izveidoti vairāki pasākumi un uzsākta to īstenošana. Tomēr pagaidām būtu pāragri spriest par rezultātiem, kas gūti, īstenojot lielāko daļu pasākumu, jo to izraisītās pārmaiņas vidē kļūst pamanāmas gausi — tāda ir vides politikas īpatnība. 6. VRP termiņa vidusposma pārskatam ir divi mērķi: (i) nodrošināt, ka atlikušajā 6. VRP darbības laikā (līdz 2012. gadam) funkcionē Kopienas rīcības plāns būtiskāko vides problēmu un prioritāšu risināšanai, un (ii) nodrošināt, ka atlikušajā 6. VRP darbības laikā uz šāda Kopienas plāna balstītie pasākumi piedāvā visefektīvākos un lietderīgākos vides problēmu risinājumus atbilstīgi ES politikai un stratēģijām, piemēram, atjauninātajai Ilgtspējīgas attīstības stratēģijai un Komisijas labāka regulējuma politikai. Ietekmes novērtējumā izvērtēti trīs galvenie politikas virzītājspēki saistībā ar 6. VRP termiņa vidusposma pārskatu. Pirmkārt, pašreizējais vides stāvoklis. Otrkārt, politiskās sakarības, kuru kontekstā jāizstrādā ES vides politika. Treškārt, dziļāku, nopietnāku problēmu apzināšana, balstoties uz līdz šim gūto rezultātu novērtējuma. Pašreizējā vides stāvokļa novērtējums liecina, ka siltumnīcefekta gāzu emisijas visā pasaulē pieaug, savukārt ar klimata pārmaiņām saistītiem laikapstākļiem ir ievērojama ekonomiskā ietekme. Satraucošā tempā turpinās bioloģiskās daudzveidības samazināšanās. Gaisa piesārņojums apdraud veselību tūkstošiem Eiropas iedzīvotāju. Visā ES straujāka kļūst augsnes degradācija, kas negatīvi ietekmē cilvēku veselību, ekosistēmas un klimata pārmaiņas, kā arī ekonomisko potenciālu un dzīves kvalitāti. Pašreizējās ražošanas un patēriņa tendences ES visā visumā nav ilgtspējīgas. Dabas resursi tiek izmantoti ātrāk, nekā tie spēj atjaunoties. ES vēl ļoti daudz darāmā, lai sasniegtu mērķi — atsaistīt ekonomisko izaugsmi no resursu izmantošanas negatīvās ietekmes: ja saglabāsies pašreizējās resursu izmantošanas tendences, vides degradācija un dabas resursu neilgtspējīgā noplicināšana turpinās savu uzvaras gājienu. Politikas kontekstu, kādā jāīsteno Kopienas rīcība vides jomā, cita starpā nosaka ES Ilgtspējīgas attīstības stratēģija, Lisabonas stratēģija un Komisijas labāka regulējuma politika. 6. VRP ir ES Ilgtspējīgas attīstības stratēģijas (ES IAS) vides dimensijas pamatā, savukārt Lisabonas stratēģija sniedz ievērojamu ieguldījumu visaptverošā mērķa — ilgtspējīgas attīstības — sasniegšanā, un tajā galvenā uzmanība pievērsta tiem pasākumiem un darbībām, kuru mērķis ir palielināt konkurētspēju un ekonomisko izaugsmi un sekmēt darbavietu radīšanu. ES IAS sacīts, ka „pasākumiem, kas ierosināti un pieņemti par labu videi, būtu jāsekmē ilgtspējīgas attīstības saimnieciskais un sociālais aspekts, un otrādi.” 2005. gadā Komisija sagatavoja paziņojumu „Labāks regulējums izaugsmei un darbavietām Eiropas Savienībā”, kura pamatā ir Komisijas 2002. gada Labāka regulējuma iniciatīva, kas stiprina labāka regulējuma sniegtās iespējas panākt izaugsmi un nodarbinātību, tajā pašā laikā ņemot vērā sociālos un vides mērķus, kā arī iedzīvotāju un valstu administrācijas ieguvumus no labākas pārvaldības viedokļa. Eiropas Parlaments un Padome 2006. gada 18. decembrī pieņēma Eiropas Kopienas Septīto pamatprogrammu pētniecībai, tehnoloģiju attīstībai un demonstrējumu pasākumiem no 2007. līdz 2013. gadam (PP7). PP7 nodrošinās vērtīgus pētījumus, uz kuru rezultātiem vides nozarē varēs balstīties 6. VRP, tostarp tādās jomās kā klimata pārmaiņas, dabisko un mākslīgo resursu ilgtspējīga apsaimniekošana, bioloģiskā daudzveidība un vides tehnoloģijas. Lai gan ir pagājuši četri gadi kopš programmas pieņemšanas, vēl ir pāragri gaidīt nozīmīgus 6. VRP paredzēto pasākumu rezultātus. Ietekmes novērtējumā atklātas trīs konkrētas un dziļas problēmas, kas nākamajos gados varētu kavēt efektīvu un lietderīgu 6. VRP mērķu sasniegšanu: - nepietiekama politikas integrācija, - esošās īstenošanas nepilnības un - nepietiekama starptautiskā sadarbība. Ietekmes novērtējumā apzināti trīs galvenie varianti attiecībā uz 6. VRP termiņa vidusposma pārskatu. - Līdzšinējās pieejas scenārijs. Izmantojot šo variantu, Komisija saglabātu 6. VRP kā vides politikas veidošanas pamatdokumentu līdz 2012. gadam. Šajā gadījumā nebūtu vajadzīgs pieņemt nekādus tiesību aktu grozījumus. Komisija atlikušajā programmas darbības laikā sagatavotu iniciatīvas turpmākai 6. VRP īstenošanai. Šādas iniciatīvas ietvertu, piemēram, pasākumus, lai nodrošinātu septiņu tematisko stratēģiju īstenošanu, starptautisko saistību izpildi saskaņā ar Kioto protokolu, Kopienas paziņojuma par bioloģisko daudzveidību īstenošanu, tiesiskā regulējuma pārskatīšanu attiecībā uz rūpnieciskajām emisijām, REACH (ķīmisko vielu) regulas īstenošanu un direktīvas par piesārņojuma integrētu novēršanu un kontroli (IPPC direktīvas) atkalizskatīšanu. - Variants, kas paredz, ka 6. VRP būtu Eiropas vides politikas veidošanas pamatdokuments arī nākotnē, taču īpašu uzmanību pievēršot dažiem aspektiem, lai nodrošinātu, „ka vides jomā izvirzītie mērķi, kam jo īpaši būtu jāakcentē rezultāti, kas jāsasniedz vides jomā, tiek īstenoti ar visefektīvākajiem pieejamiem līdzekļiem” saskaņā ar 6. VRP 2. panta 3. punktu. Izvēloties šo variantu, turpināsies 6. VRP īstenošana tās pašreizējā veidolā, taču īpaša uzmanība tiks pievērsta starptautiskās sadarbības veicināšanai, politikas integrācijas pilnveidošanai, labāka regulējuma principa stiprināšanai, izstrādājot jaunus un grozot esošos tiesību aktus, un īstenošanas un informēšanas pilnveidei. - Scenārijs, kas paredz, ka jāizveido jauns Kopienas rīcības plāns. Šī jaunā Kopienas rīcības programma būtu jauns Kopienas regulējums, kas vērsts uz citu vides problēmu risināšanu, nevis uz tām, ko pašlaik aptver 6. VRP līdz 2012. gadam. Nākotnes iniciatīvas ES vides politikas jomā balstītos uz šo jauno Kopienas rīcības programmu. Efektivitātes, lietderības un konsekvences dēļ Komisija dod priekšroku otrajam variantam. Lai izmērītu, cik sekmīgi tiek īstenota 6. VRP, svarīgi rīki ir monitorings un novērtēšana. Pastāvīgi un mērķtiecīgi veicot monitoringu, izvērtējot rādītājus un vērtības, Komisija programmas darbības beigās (2012. gadā) varēs sniegt pilnīgāku ziņojumu par 6. VRP īstenošanu.